НАРЕДБА 

ЗА УПРАВЛЕНИЕ НА ОТПАДЪЦИТЕ

НА ТЕРИТОРИЯТА НА ОБЩИНА ЦАРЕВО


/Приета с Решение  437/Протокол  № 28/ 13.02.2014 год.; Съд. реш. № 313 от 27.02.2020 год. по адм. д. № 2559/2019 на Административен съд Бургас; 
Изм. с Реш. № 469/ Прот. № 25/05.09.2025г./
РАЗДЕЛ ПЪРВИ

ОБЩИ РАЗПОРЕДБИ


Чл. 1 Тази наредба урежда:


1. Екологосъобразното управление на отпадъците на територията на Община Царево, с цел предотвратяване, намаляване или ограничаване вредното въздействие на отпадъците върху човешкото здраве и околната среда.


2. Правата и задълженията на физическите и юридическите лица, включително по отношение на стопанисваните и управляваните от тях търговски обекти, производствени и стопански сгради, болници, училища, административни сгради и други обекти за лично и/или обществено ползване, разположени на територията на Община Царево и взаимоотношенията между тях при управление на отпадъците.


3. Реда и условията за изхвърлянето, събирането, включително разделното, транспортирането, претоварването, оползотворяването и обезвреждането на твърдите битови отпадъци /ТБО/, строителни отпадъци /СО/, излишни земни маси /ЗМ/, биоотпадъците, опасни битови отпадъци /ОБО/, производствените отпадъци /ПО/ и масово разпространени отпадъци /МРО/, и поддържането на чистотата на територията на Община Царево, съгласно Закона за управление на отпадъците /ЗУО/ и подзаконовите нормативни актове по прилагането му, както и заплащането по предоставянето на съответните услуги, съгласно Закона за местните данъци и такси /ЗМДТ/.


4. Контролът и санкциите за нарушаване разпоредбите на настоящата наредба.


Чл. 2 Наредбата действа на територията на Община Царево съгласно чл. 20 от Закона за местното самоуправление и местната администрация /ЗМСМА/ и чл. 22 от ЗУО, и е задължителна за всички постоянно и/или временно пребиваващи на територията на общината.
РАЗДЕЛ ВТОРИ
ПРАВА И ЗАДЪЛЖЕНИЯ НА КМЕТА НА ОБЩИНАТА


Чл. 3 (1) Кметът на общината:


1. Планира, организира и контролира цялата дейност по управлението на битовите и строителните отпадъци образувани на територията на Община Царево, съобразени с изискванията на  ЗУО и настоящата наредба.


2. Определя границите на районите, включени в системата на организирано поддържане на чистотата, вида на услугите, които ще се извършват в съответния район, както и честотата на сметоизвозване.


3. Предлага за одобряване от общински съвет план-сметка за разходите по поддържане на чистотата и размер на таксите за битови отпадъци /БО/.


4. Осигурява условия, при които всеки притежател на /БО/ се обслужва от лица, притежаващи разрешение, издадено по реда на Глава Пета „Разрешаване и контрол на дейностите по отпадъците“ от ЗУО, на които е предоставено правото да извършват дейности по тяхното събиране, транспортиране, оползотворяване и/или обезвреждане.


(2) В изпълнение на правомощията си по ал. 1, кметът на общината отговаря за:


1. осигуряването на съдове за събиране на битови отпадъци – контейнери, кофи и др.;


2. събирането на битовите отпадъци и транспортирането им до депата или други инсталации и съоръжения за оползотворяването и/или обезвреждането им;


3. почистването на уличните платна, площадите, алеите, парковите и другите територии от населените места за обществено ползване;


4. избора на площадка, изграждане, експлоатация, закриване и мониторинг на депата за битови отпадъци или на други инсталации или съоръжения за оползотворяването и/или обезвреждане на битови отпадъци;


5. организирането на събирането, оползотворяването и обезвреждането на строителни отпадъци от ремонтна дейност, образувани от домакинствата на територията на Община Царево;


6. разделното събиране на битови отпадъци на територията на общината, най-малко за следните отпадъчни материали – хартия и картон, метали, пластмаси и стъкло;


7. организирането на дейностите по разделно събиране на масово разпространени отпадъци и/или оказва съдействие на организациите  за оползотворяване на МРО, в т.ч. определя местата за разполагане на необходимите елементи на системите за разделно събиране и местата за предаване на МРО;


8. организирането на разделно събиране на опасните битови отпадъци извън обхвата на наредбите по чл. 13, ал.1 от ЗУО и предаването им за оползотворяване и/или обезвреждане;


9. разделното събиране и съхраняване на битови биоразградими отпадъци, в т.ч. определянето местата за разполагане на необходимите елементи на системата за разделно събиране на отпадъците и предаването им за компостиране или анаеробно разграждане;


10. организирането на дейностите по разделно събиране на отпадъци от излязло от употреба електрическо и електронно оборудване /ИУЕЕО/ и/или оказва съдействие на организациите по оползотворяване на МРО, в т.ч. определянето местата за разполагане на необходимите елементи на системите за разделно събиране и местата за предаване на МРО;


11. дейността по разделно събиране на излезли от употреба моторни превозни средства /ИУМПС/ на площадките за временно съхраняване;


12. предотвратяване изхвърлянето на отпадъци на неразрешени за това места и/или създаването на нерегламентирани замърсявания и организиране почистването им, когато замърсяванията са имоти - общинска собственост и издава предписания за почистване на замърсени с отпадъци терени, когато същите са частна собственост;


13. определянето на места за смяна на отработени масла и информиране на обществеността за това;


14. определянето на места за поставяне на съдове за събиране на негодни за употреба батерии;


15. почистването на отпадъци от общинските пътища в съответствие с чл. 12 от ЗУО;


16. поддържането на регистър на площадките за предаване на отпадъци от пластмаси, стъкло, хартия и картон на територията на Община Царево;


17. предотвратяването на изхвърлянето на отпадъци на неразрешени за това места и/или създаването на незаконни сметища и организиране на почистването им;


18. осигуряването на информация на обществеността, относно прилагането на разпоредбите на настоящата наредба, чрез оповестяването и чрез интернет страницата на общината, както и по друг подходящ начин.


(3) Кметът на общината може да упълномощава длъжностни лица от общинската администрация във връзка с осъществяване на правомощията си по ал.1 и ал.2.


(4) Кметът на общината или оправомощено от него длъжностно лице контролира дейностите по чл. 112, ал. 1 от ЗУО, както и спазване изискванията на настоящата наредба.

РАЗДЕЛ ТРЕТИ
ПРАВА И ЗАДЪЛЖЕНИЯ НА 

ФИЗИЧЕСКИТЕ И ЮРИДИЧЕСКИТЕ ЛИЦА


Чл.4 Физическите и юридическите лица имат право:


1. Да правят предложения за подобряване на организацията и изпълнението на дейностите по третиране на отпадъците и поддържане на чистота;


2. Да сигнализират на общинската администрация за нарушения на разпоредбите на ЗУО и настоящата наредба;


3. Да сигнализират на общинската администрация за неизпълнение или некачествено изпълнение на задълженията на лицата, извършващи дейности по третиране на отпадъците и поддържане на чистотата на територията на общината;


4. Да съдействат на контролните органи при констатиране на нарушенията.


Чл.5 (1) Почистването и поддържането на чистотата в сградите, дворовете и прилежащите към сградите територии се осигурява от физическите или юридическите лица, които експлоатират сградата.


(2) Отговорност за замърсяването на дворовете и на прилежащите към сградите територии носят:


1. Управителят на съответното юридическо лице, което стопанисва и експлоатира сградата;


2. Живущите в жилищната сграда.


(3) Собствениците или наемателите на търговски обекти и заведения за обществено хранене, които обитават част от сградата носят отговорност за чистотата на прилежащите им тротоари.


(4) Когато причинителите на отпадъци са неизвестни, разходите по възстановяване качествата на околната среда се поемат от лицата, в чието държане се намират отпадъците.


(5) Всички разходи по възстановяване качествата на околната среда и за разкриване на действителния причинител се възстановяват от него.


Чл.6 (1) Отговорност за почистването и поддържането на чистотата на уличните платна, площадите и прилежащите им части, пешеходните алеи, парковете и другите обществени места носи кметът на общината или упълномощени от него лица.


(2) Отговорност за спазване на графика по извозване на ТБО и уличното почистване носят Кметът на общината и/или упълномощени от него длъжностни лица.


(3) Миенето на улиците, площадите и тротоарите се извършва по график, определен от общината.


(4)  Физическите и юридическите лица са длъжни:


1. Да изхвърлят отпадъците си само в определените за целта съдове, като ги опазват и недопускат разпиляване на отпадъци извън тях;


2. Да опазват и поддържат чистотата на имотите си /в т.ч. и незастроените/, на които са собственици или наематели;


3. Да почистват /в т.ч. от сняг/ и поддържат чистотата на съответните прилежащи терени към сградите, дворните места и др., в които живеят или стопанисват;


4. Да спазват регламентирания с настоящата наредба ред за третиране на всеки конкретен вид отпадък.  


Чл.7 (1) Забранява се:

1. Изхвърлянето на отпадъци извън определените за целта съдове и места; 

2. Смесването на различни фракции от оползотворими компоненти, както и смесването на оползотворими и неоползотворими компоненти в съдовете за разделно събиране на отпадъци;

3. Изхвърлянето на отпадъци от производствените и търговски обекти, заведения за обществено хранене, административни и жилищни сгради в уличните кошчета за смет;

4. Изхвърлянето на едрогабаритни отпадъци извън определените за всеки район места;

5. Изхвърлянето в съдовете за битови отпадъци на отпадъци от промишлеността, селското стопанство и животновъдството;

6. Изваждането на отпадъци от съдовете за отпадъци, в т.ч. и от специализираните /за разделно събиране/;

7. Изхвърлянето в съдовете за отпадъци на отпадъци с потенциално висок екологичен и здравен риск и отпадъци, които биха могли да доведат до увреждане на самите съдове, сметоизвозващата и сметосъбиращата техника, в т.ч. едрогабаритни, строителни, леснозапалими, взривоопасни, разяждащи, токсични, медицински и др..

8. Механичното увреждане на съдовете за битови отпадъци, в т.ч. и съдовете за разделно събиране на отпадъци;

9. Паленето и изгарянето на отпадъци в съдовете за смет и изхвърлянето на негасена жар;

10. Изгарянето на всякакви видове отпадъци, освен в случаите когато изгарянето се извършва в специализирани съоръжения за експлоатация, на които са издадени съответните разрешителни документи;

11. Изхвърлянето на отпадъци, изливането на води от балконите и прозорците на жилищните сгради;

12. Миенето, почистването и ремонтирането на превозни средства по улиците, площадите, тротоарите, зелените площи и други обществени места;

13. Изхвърлянето на земни маси, строителни отпадъци и други материали на места извън определеното от общината депо;

14. Транспортирането на строителни отпадъци и земни маси без издадено от общината разрешение за депониране на земни маси и строителни отпадъци;

15. Отклоняване от предварително указания в разрешителното маршрут на движение при транспортиране на земни маси и строителни отпадъци;

16. Транспортирането на отпадъци от физически и юридически лица, без издаден разрешителен документ по реда на чл. 35 от ЗУО;

17. Складирането на строителни и други материали и приготвянето на варови, циментови и други разтвори в зелените площи, тротоарите и уличните платна, без издадено строително разрешение, при осигурено заграждение, ако не е заплатена такса;

18. Оставянето на непочистени тротоари и улични площи след прибиране на строителните материали от собственика им;

19. Изхвърлянето на масово разпространени отпадъци /МРО/  - употребени батерии,  негодни за употреба акумулатори, излезли от употреба луминисцентни и други лампи, съдържащи живак, отработени масла и отпадъчни нефтопродукти и др. опасни вещества, излезли от употреба пневматични гуми, отпадъци от опаковки и други, обозначени с маркировка за разделно събиране, в контейнери за смесени битови отпадъци или смесването им с други материали, или отпадъци по начин, затрудняващ тяхното последващо рециклиране или оползотворяване, при създадена система за разделно събиране на съответните МРО.

20. Изхвърлянето на опасни отпадъци от лечебните заведения на нерегламентирани места;

21. Съхраняването на опасни отпадъци от лечебните заведения на открито или по начин, който води до замърсяване на компонентите на околната среда или на разпространение на зарази, болести или създава предпоставки за опасност от епидемии;

22. Освобождаване от опасни или производствени отпадъци на неразрешени за тази цел места;

23. Разместването на съдовете за битови отпадъци без съответното разрешение на общинската администрация;

24. Паркирането на превозни средства по начин, който би попречил на събирането и извозването на отпадъците, поддържане чистотата на териториите за обществено ползване и снегопочистване;

25. Поставянето на афиши, съобщения, реклами и др. върху сгради, стени, огради, ел. стълбове, дървета и др., с изключение на определените за това места, както и изписването на знаци, символи и текстове по тях;

26. Изхвърлянето на угарки, люспи и черупки от семки, фъстъци и др. по улиците, площадите, зелените площи и други обществени места;

27. Струпването около дърветата на обработен със сол сняг;

28. Разхождането на кучета и др. домашни животни на територията на училища, детски градини, спортни и детски площадки, паркове и зелени площи, с изключение на определените за целта места, както и по плажната ивица;

29. Пашата на животни в зелени площи и паркове;

30. Извършването на дейности, причиняващи шум, вибрации, отделяне на прах, излъчвания, замърсявания и др., надвишаващи допустимите норми, съгласно действащото законодателство на Република България.

(2) На територията на общината е забранено:

1. Изхвърлянето на ТБО от физически и юридически лица на депо и/или около депо за неопасни отпадъци, находящо се в землището на гр. Ахтопол, Община Царево, м-ст ,,Бурнолови каби“;

2. Свободното придвижване на селскостопански животни по улиците и тротоарите, освен по маршрути, определени от общината;

Чл.8 Притежателите на отпадъци са длъжни:
1. Да изпълняват разпоредбите за събиране, транспортиране и третиране на отпадъците;

2. Да поддържат в постоянна изправност и нормално действие съоръженията си за третиране на отпадъци;

3. Да предприемат всички мерки за несмесване на:

- опасни отпадъци с други опасни отпадъци или с други отпадъци, вещества или материали;

- оползотворими отпадъци с неоползотворими;

4. Да организират безопасно съхраняване на отпадъците, за които не може да бъде осигурено третиране в съответствие с изискванията на Закона за управление на отпадъците;

5. При наличие на опасни отпадъци да определят отговорно лице и организират безопасното им управление;

6. Да водят отчетност за отпадъците по реда, определен със ЗУО и подзаконовите нормативни актове към него;

7. В момента на поискване да осигурят достъп на контролните органи до съоръженията, в които се образуват отпадъци, до съоръженията за съхраняване и третиране на отпадъците и до документацията по тях;

8. Да осигурят инструктаж и периодично обучение на персонала, който работи с опасни отпадъци;

9. Да уведомят компетентните органи за предстоящи промени на суровините и технологичните процеси, които биха довели до изменение в количеството или вида на образуваните отпадъци и техните опасни свойства;

10. Отговорност за организирано управление на МРО се поема от производителя на продукта, в резултат на чиято употреба се образуват отпадъците, при условията на ЗУО.

РАЗДЕЛ ЧЕТВЪРТИ
ОРГАНИЗАЦИЯ НА ДЕЙНОСТИТЕ ПО ТРЕТИРАНЕ НА БИТОВИТЕ ОТПАДЪЦИ И ПОДДЪРЖАНЕ НА ЧИСТОТАТА


Чл. 9 (Изм. съгл. съд. реш. № 313 от 27.02.2020 год. по адм. д. № 2559/2019 на Административен съд Бургас) Дейности по съхраняване, оползотворяване и обезвреждане на битови отпадъци могат да извършват лица, притежаващи съответното разрешение по чл. 35 от ЗУО.


Чл. 10 Отговорни за събирането, извозването и обезвреждането на битовите отпадъци от районите, включени в системата за организирано сметопочистване и сметоизвозване на територията на Община Царево, са служителите от дейност ,,Чистота“ към общинската администрация.


Чл. 11 Лицата по чл. 9 имат право:


1. Да предлагат промени в технологичната и организационна схема на работа, целящи подобряване качеството на извършваните дейности;


2. Да сигнализират на общинската администрация за нарушения по смисъла на тази наредба и ЗУО, извършени от физически или юридически лица, или други организации;


3. Да упражняват вътрешен контрол, при изпълнение на дейностите, които извършват.


Чл. 12 Лицата по чл. 9 са длъжни:


1. Да изпълняват дейностите, предмет на сключения договор, качествено и в съответствие с утвърдените графици, организационни и технологични схеми и стриктно спазване на санитарно-хигиенните и екологични изисквания;


2. Да изготвят и съгласуват с общинската администрация цялостна технологична и организационна схема на работа, в т.ч. местоположение на съдовете за ТБО и маршрути за обслужването им, графици за извършване на дейности по сметопочистване, сметоизвозване, миене на улици, зимно почистване, измиване и дезинфекция на съдовете за отпадъци;


3. Да съгласуват с общинската администрация всякакви промени в технологичната и организационна схема на работа;


4. В случай на авария или обстоятелства, възпрепятстващи изпълнението на дейността, незабавно да уведомят общинската администрация и предприемат необходимите мерки за максимално бързо възстановяване на нормалният цикъл на работа;


5. Да осигуряват, поддържат и подновяват необходимата за изпълнение на възложените дейности материално-техническа база – машинни съоръжения, съдове за отпадъци и др.;


6. Да не допускат замърсявания в процеса на извършваните от тях дейности;


7. Да измиват и дезинфекцират използваните съдове за ТБО, съгласно утвърдения график;


8. Да водят отчет съгласно изискванията на Наредба  № 2/22.01.2013г. за реда и отпадъците, по които се предоставя информация за дейностите по отпадъците, както и реда за водене на публични регистри.

Чл. 13 За услугите по събирането, извозването и обезвреждането на ТБО в депа или други специализирани съоръжения и поддържане на чистотата на местата за обществено ползване извършвани на територията на общината, данъчно задължените лица заплащат такса за битови отпадъци по реда на Закона за местните данъци и такси /ЗМДТ/.


Чл. 14 Таксата за битови отпадъци се определя в годишен размер за всяко населено място с Решение на Общински съвет въз основа на одобрена план-сметка.


Чл.15 (1) Почистването и поддържането на чистотата на дворовете към сградите /жилищни, административни и обществени/, териториите на промишлените предприятия, автогарите, жп гарите, пазарите, платените паркинги, складови бази и пристанища е задължение на лицата, които ги стопанисват.


(2) Почистването и поддържането на чистотата на части от тротоари, площади, улични платна и др. терени – общинска собственост, ползвани за търговска дейност на открито, е задължение на ползвателите.
Чл.16 (1) Отговорен за дейностите по обезвреждане /депониране/ на битови отпадъци, стопанисване на съоръжението /депото/ по време на неговата експлоатация е операторът на депото.

(2) От оператора на депото задължително се изисква разрешение по чл. 35 от ЗУО за извършване на дейността.

(3) Операторът на съоръжението за обезвреждане /депото/ води отчет на постъпилите отпадъци съгласно изискванията на Наредба №  2/22.01.2013г. за реда и отпадъците, по които се предоставя информация за дейността по отпадъците, както и реда за водене на публични регистри.


Чл. 17 (1) При организирана система за разделно събиране на битови отпадъци, общината определя места за разполагане на необходимите елементи на системата за разделно събиране и сортиране на отпадъците от опаковки.

(2) Кметът на общината организира изпълнението на задълженията си за участие в системите за разделно събиране по чл. 19, ал. 3, т. 6 от ЗУО, като сключва договори при условия и ред, определен с решение на общински съвет, с:


1. организации по оползотворяване, притежаващи разрешение издадено по реда на Глава Пета , Раздел III от ЗУО и/или


2. други лица, притежаващи разрешение или регистрационен документ, издаден по реда на Глава Пета, Раздел  I и II за извършване на дейности по събиране, транспортиране, рециклиране и/или оползотворяване на отпадъци на територията на Община Царево, и/или комплексно разрешително, издадено по реда на Глава Седма, Раздел II от ЗООС.


(3) С договорите по ал. 2 се урежда разделното събиране на отпадъци от домакинствата, административните, социалните и обществени сгради, заведенията за обществено хранене, търговските обекти и обектите за отдих, забавление и туризъм.


(4) С договорите по ал. 2 се определят най-малко следните условия:


1. Изискванията към системата за разделно събиране на отпадъци от домакинствата, в т.ч. обслужвано население, вид, брой и разположение на съдовете и площадките за разделно събиране на отпадъците, честотата на обслужване;


2. Количествени цели за разделно събиране, рециклиране и оползотворяване на отпадъците от домакинства и подобни отпадъци, както и условията и редът за отчитане на тяхното изпълнение;


3. Задълженията за контрол по спазване на изискванията за разделно събиране на територията на Община Царево;


4. Задълженията за предоставяне на информация на гражданите на общината по прилагане на системата за разделно събиране, провеждане на образователни и информационни кампании и работа с обществеността.


Чл. 18 (1) Системите за разделно събиране на отпадъци по чл. 19, ал. 3, т. 6 от ЗУО и за разделно събиране на отпадъци от опаковки задължително включват всички населени места на територията на общината с население по-голямо от 5 000 жители и курортните населени места;


(2) Отпадъци от хартия и картон, стъкло, пластмаси и метали, образувани от търговските обекти, производствени, стопански и административни сгради, се събират разделно;


(3) Изключение от изискването по ал. 2 се допуска в населени места, където няма изградена система за разделно събиране на същите отпадъци от домакинствата;


(4) В населените места по чл. 18, ал. 1, съдовете за разделно събиране се разполагат до съдовете за събиране на битови отпадъци.

РАЗДЕЛ ПЕТИ
ОРГАНИЗАЦИЯ НА ДЕЙНОСТИТЕ ПО ТРЕТИРАНЕ НА СТРОИТЕЛНИ ОТПАДЪЦИ И ИЗЛИШНИ ЗЕМНИ МАСИ


Чл. 19 Извършването на дейности по третиране и транспортиране на излишни земни маси и строителни отпадъци от строителни площадки и от премахването на строежите, включително от вътрешни преустройства и текущи ремонти на сгради и съоръжения е задължение на възложителя на строежа или от собственика на строителните отпадъци /СО/, или друго лице, отговарящо на изискванията на чл. 35 от ЗУО, въз основа на писмен договор.


Чл. 20 (1) Когато дейностите по третиране и транспортиране на СО и ЗМ касаят обекти, за които се издава разрешение за строеж и се открива строителна линия, отговорните по чл. 19 лица от настоящата наредба подават молба по образец до Кмета на общината за обектите на високо строителство, а за линейните обекти внасят и депозит в размер на строителната стойност на възстановителните работи за определяне маршрута и мястото за депониране на същите, въз основа на които Община Царево издава:


(2) Разрешение за транспортиране на строителни отпадъци и/или земни маси от изкопните работи;


(3) Документът по ал .2 се издава за всеки обект поотделно;


(4) В протокола за откриване на строителна площадка за обекта задължително се вписва лицето, отговорно за дейностите по третиране на СО и ЗМ и номерът на издаденото му разрешение;


(5) Задълженията за третиране и транспортиране на СО и ЗМ на съответните отговорни лица са в сила до подписването на Акт 15, независимо от продължителността на строителството;


Чл. 21 Отговорното за третиране и транспортиране на СО и ЗМ лице в случая на чл. 19 е длъжно да:


1. Ограничи с плътна ограда определената строителна площадка, преди да е започнала каквато и да било дейност на нея /не се отнася за линейните обекти на техническата инфраструктура/;


2. Не допуска по време на строителството замърсяване на тангиращите с обекта тротоари, улични платна, зелени площи и др. терени със строителни материали, СО и ЗМ;


3. Не допуска по време на строителството и дейностите по третиране и транспортиране на СО и ЗМ замърсяване на околното пространство с прахови частици;


4. Не допуска при транспортирането на СО и ЗМ използването на транспортни средства  с неуплътнени каросерии, непочистена ходова част и замърсяване на уличните платна;


5. След приключване на строителството да възстанови първоначалния вид на тротоарите, уличните платна, зелените площи и др. терени, които са били включени в строителната площадка на обекта. Възстановителните работи да се приемат с протокол от техническата служба в Общината, за да бъде възстановен депозита по чл. 20, ал. 1.

Чл. 22 Отговорното за събирането, съхраняването и транспортирането на СО лице в случая на чл. 19 е длъжно:

1. Да съхранява отпадъците на територията на обекта и да ги извози на определеното за целта депо. Транспортирането на отпадъците да се извърши от лица, които притежават регистрационен документ по реда на ЗУО, издаден от РИОСВ или

2. да използва /срещу заплащане/ специализиран контейнер, предоставен му от фирма, имаща разрешение за извършване на такава дейност. 

Чл. 23 (1) За депониране на СО и ЗМ, формирани от обектите по чл. 19, се заплащат такси, приети с Решение на Общински съвет;

(2) Таксата се заплаща предварително от лицето, на което се издава разрешителният документ за депониране на СО и ЗМ, в съотствие с количествата, посочени в молбата по чл. 20, ал. 1, след съгласуването им с отдел ,,АГУС“ от общинската администрация.

Чл. 24 Депонирането на СО и ЗМ се извършва само на определените от Кмета на общината депа.

Чл. 25 (1) Отговорност за дейностите по депонирането на СО и ЗМ и стопанисването на площадката на депото по време на нейната експлоатация, носи операторът на депото;

(2) Операторът на съоръжението за обезвреждане води отчет на постъпилите количества СО и ЗМ;

Чл. 26 (1) Строителството, разрушаването на законни сгради и съоръжения и доброволното премахване на незаконни строежи или на негодни за ползване, или застрашаващи сигурността строежи, се извършва по начин, осигуряващ последващото оползотворяване, в т.ч. рециклиране на образуваните строителни отпадъци в съответствие с изискванията на Наредба за управление на строителните отпадъци и за влагане на рециклирани строителни материали;

(2) При строителство, разрушаване на законни строежи и доброволно премахване на незаконни строежи или на негодни за ползване, или застрашаващи сигурността строежи, възложителят носи отговорност за изпълнението на целите, свързани с подготовка за повторна употреба, рециклиране и друго оползотворяване на материали от строителни отпадъци, съгласно чл. 32 от ЗУО;

(3) Принудителното премахване на незаконни строежи или на негодни за ползване, или застрашаващи сигурността строежи се извършва от собственика или изпълнителя на разрушаването, селективно по материали;

(4) Кметът на общината отговаря за предаването на отделените строителни отпадъци по време на принудителното премахване на строежи, за оползотворяване на материалите и за влагане на рециклирани строителни материали, включително за покриването на разходите за извършване на дейностите по транспортиране и третиране;

(5) Разходите за извършване на дейностите по транспортиране и третиране на строителни отпадъци, получени в резултат на принудително премахване на строежи, са за сметка на извършителя на незаконния строеж, или на собственика на сградата, или съоръжението;

(6) Възложителят на обществени поръчки за проектиране и изпълнение на строежи, с изключение на премахване на строежи, включва в условията за избор на изпълнител и в договорите за възлагане задължения към изпълнителите за влагане на рециклирани строителни материали, съгласно изискванията на Наредбата за управление на строителните отпадъци и за влагане на рециклирани строителни материали, приета с ПМС № 277/05.11.2012г..
Чл. 27 (1) Възложителят на строителни и монтажни работи по смисъла на параграф 5, т. 40 от Допълнителните разпоредби на Закон за устройство на територията /ЗУТ/, с изключение на текущи ремонти, и възложителят на премахване на строежи изготвят план за управление на строителни отпадъци в обхват и съдържание, определени с Наредбата за управление на строителни отпадъци и за влагане на рециклирани строителни материали;

(2) Изискването по ал. 1 не се прилага за:

1. (Отм. съгл. съд. реш. № 313 от 27.02.2020 год. по адм. д. № 2559/2019 на Административен съд Бургас);
2. (Отм. съгл. съд. реш. № 313 от 27.02.2020 год. по адм. д. № 2559/2019 на Административен съд Бургас);
3. (Отм. съгл. съд. реш. № 313 от 27.02.2020 год. по адм. д. № 2559/2019 на Административен съд Бургас);

4. (Отм. съгл. съд. реш. № 313 от 27.02.2020 год. по адм. д. № 2559/2019 на Административен съд Бургас);

5. (Отм. съгл. съд. реш. № 313 от 27.02.2020 год. по адм. д. № 2559/2019 на Административен съд Бургас);

6. всички текущи ремонти.

(3) (Отм. съгл. съд. реш. № 313 от 27.02.2020 год. по адм. д. № 2559/2019 на Административен съд Бургас)
(4) (Отм. съгл. съд. реш. № 313 от 27.02.2020 год. по адм. д. № 2559/2019 на Административен съд Бургас)
(5) (Отм. съгл. съд. реш. № 313 от 27.02.2020 год. по адм. д. № 2559/2019 на Административен съд Бургас)  
(6) (Отм. съгл. съд. реш. № 313 от 27.02.2020 год. по адм. д. № 2559/2019 на Административен съд Бургас) 

(7) Отказът за одобрение на плана може да бъде обжалван по реда на Административнопроцесуалният кодекс.

(8) Одобрението на плана за управление на строителните отпадъци включва проверка на съответствието с целите за рециклиране и оползотворяване на строителни отпадъци.
(9) Изпълнението на плана за управление на строителни отпадъци и състоянието на обектите се установяват:

1. за строежите, за които се управлява строителен надзор – с окончателния доклад по чл. 168, ал. 6 от ЗУТ на лицето упражняващо строителен надзор, в който се описва изпълнението на целите за оползотворяване и рециклиране на строителни отпадъци и целите за влагане на рециклирани строителни материали при изпълнението на проекта, като се прилагат и копия на първични счетоводни документи доказващи предаването на отпадъците на лица, притежаващи разрешение или регистрационен документ за извършване на дейности с отпадъци;

2. за строежите, за които не се упражнява строителен надзор – с отчет до кмета на общината по образец, съгласно Наредбата за управление на строителните отпадъци и за влагане на рециклирани строителни материали, приета с ПМС № 277/05.11.2012г., в който се описва изпълнението на целите за оползотворяване и рециклиране на строителни отпадъци и целите за влагане на рециклирани строителни материали при реализацията на проекта, като се прилагат и копия на първични счетоводни документи, доказващи предаването на отпадъците на лица, притежаващи разрешение или регистрационен документ за извършване на дейност с отпадъци.

(10) Документите по ал. 9 се представят на органа, одобрил инвестиционния проект или плана за управление на строителни отпадъци, както и на директора на Регионална инспекция по околната среда и водите /РИОСВ/, на чиято територия се извършват строително-монтажните работи /СМР/ или разрушаването.

Чл. 28 Собствениците на пътища по чл. 8 от Закона за пътищата, отговарят за:

1. почистването от отпадъци на пътя, земното платно, пътните съоръжения, обслужващите зони, крайпътните обслужващи комплекси и опорните пунктове за поддържане по смисъла на параграф 1, т. 1-3, 6, 9 и 10 от Допълнителните разпоредби на Закона за пътищата;

2. осигуряването на съдове за събиране на отпадъци и транспортирането им до съоръжение за тяхното третиране.

РАЗДЕЛ ШЕСТИ
ОРГАНИЗАЦИЯ НА ДЕЙНОСТИТЕ ПО ТРЕТИРАНЕ НА ПРОИЗВОДСТВЕНИ ОТПАДЪЦИ

Чл. 29 (1) Производствените отпадъци, които нямат характер на опасни, се третират:

1. От причинителя в собствени съоръжения, съгласно утвърден проект на производствената дейност при условията на ЗУО;

2. От лицата, на които е дадено разрешение по чл. 35 от ЗУО за съответната дейност.

(2) Предаването и приемането на производствените отпадъци за съответното третиране и/или транспортиране се извършва въз основа на договор.

Чл. 30 Всички разходи за третиране и транспортиране на производствените отпадъци са за сметка на притежателя им, ако друго не е договорено.
РАЗДЕЛ СЕДМИ
ОРГАНИЗАЦИЯ НА ДЕЙНОСТИТЕ ПО ТРЕТИРАНЕ НА МАСОВО РАЗПРОСТРАНЕНИ ОТПАДЪЦИ

Чл. 31 Масово разпространени отпадъци /МРО/, са отпадъци, които се образуват след употреба на продукти от многобройни източници на територията на цялата страна и поради своите характеристики изискват специално управление.

Чл. 32 (1) Лицата, които пускат на пазара продукти, след употребата на които се образуват МРО, са длъжни да отговарят за разделното им събиране и третиране.

(2) Лицата по ал. 1 могат да изпълняват задълженията си:

1. индивидуално или

2. чрез колективни системи, представлявани от организация по оползотворяване.

(3) Лицата по ал. 2, т. 1 и т. 2 могат да изпълняват задълженията си след получаване на разрешение, издадено по реда на Глава пета, Раздел III от ЗУО, издадено от Министъра на околната среда и водите или упълномощено от него длъжностно лице. 

Чл. 33 (1) Кметът на Общината:

1. оказва съдействие на организациите по оползотворяване, в т.ч. определя местата за разполагане на необходимите елементи на системите за разделно събиране и местата за предаване на излязло от употреба електрическо и електронно оборудване /ИУЕЕО/;

2. организира изпълнението на задълженията си за участие в системите за разделно събиране на ИУЕЕО по чл. 19, ал. 3, т. 7 от ЗУО, като сключва договори с:

а) организации по оползотворяване на ИУЕЕО, и/или

б) лица, които изпълняват задълженията си индивидуални, и/или

в) други лица, притежаващи документ по чл. 35 от ЗУО, за извършване на дейности по събиране, транспортиране, рециклиране и/или оползотворяване на отпадъци на територията на съответната община.

(2) Договорите с лицата по ал. 1 съдържат най-малко следното:

1. изисквания към системата за разделно събиране на ИУЕЕО от домакинствата, в т.ч. обслужвано население, вид, брой и разположение на съдовете и площадките за разделно събиране на ИУЕЕО, честота на обслужване:

а) при определянето на броя и разположението на местата за разделно събиране на съответния вид ИУЕЕО се отчита броя на жителите в съответното населено място, като създадените системи за разделно събиране от лицата, които пускат на пазара ЕЕО, предназначено за употреба в бита, и изпълняват задълженията си индивидуално, и организациите по оползотворяване на ИУЕЕО трябва да осигуряват най-малко едно място на 10 000 жители. При остатък по-голям или равен на 2000 жители, се определя отделно място за разделно събиране;

2. задълженията за контрол по спазване на изискванията за разделно събиране на територията на съответната община;

3. задълженията и начина за предоставяне на информация на гражданите на съответната община по прилагане на системата за разделно събиране, провеждане на образователни и информационни кампании и работа с обществеността;

4. задължение за предоставяне на кмета на общината най-малко веднъж годишно на информация за събраното ИУЕЕО на територията на общината.

Чл. 34 (1) В случаите по чл. 33, ал. 1, т. 2 кметът на общината изготвя и утвърждава график за събиране на ИУЕЕО, образувано в бита, включващ не по-малко от две дати годишно.

(2) Графикът по ал. 1 се изготвя съвместно с лицата по чл. 33, ал. 1, т. 2.
(3) Графикът по ал. 1 се обявява чрез средставата за масово осведомяване и по друг подходящ начин.

Чл. 35 (1) Лицата, извършващи дейности по третиране на ИУЕЕО, трябва да притежават:

1. разрешение, издадено по реда на чл. 35, ал. 1 от ЗУО, или

2. комплексно разрешително, издадено по реда на Глава Седма, Раздел II от ЗООС.

(2) Не се изисква разрешение за събиране на ИУЕЕО в обектите на дистрибуторите и лицата, предлагащи ЕЕО за продажба на крайните потребители.

Чл. 36 Към ЕЕО попадат всички уреди описани в Приложение № 1 към чл. 3, ал. 1, т. 1 от Наредбата за ИУЕЕО.

Чл. 37 Лицата по чл. 35, ал. 1 са длъжни да осъществяват конкретната дейност, в съответствие с разпоредбите на Наредбата за излязло от употреба електрическо и електронно оборудване и Наредбата за изискванията за третиране и транспортиране на производствени и опасни отпадъци.

Чл. 38 Забранява се:

1. извършването на дейности по третиране на ИУЕЕО от лица, които не притежават разрешение, издадено по реда на чл. 35, ал. 1 от ЗУО или комплексно разрешително, издадено по реда на Глава Седма, Раздел II от ЗООС.
2. чупенето на излезли от употреба газоразрядни лампи по смисъла на параграф 1, т. 2 от ДР на Наредбата за излязло от употреба електрическо и електронно оборудване, електроннолъчеви тръби;

3. депонирането на ИУЕЕО, в т.ч. на разделно събраното ИУЕЕО.
РАЗДЕЛ ОСМИ
ОРГАНИЗАЦИЯ НА ДЕЙНОСТИТЕ ПО ТРЕТИРАНЕ НА НЕГОДНИ ЗА УПОТРЕБА БАТЕРИИ И АКУМУЛАТОРИ


Чл. 38 (1) Батерия или акумулатор е всеки източник на електрическа енергия, генерирана чрез директно преобразуване на химическа енергия и състояща се от една или повече първични клетки (непрезаредими) или от една или повече вторични клетки (презаредими).
(2) Негодна за употреба батерия или акумулатор е батерия или акумулатор, която не може да бъде използвана за целите, за които е произведена и е отпадък по смисъла на параграф 1, т. 17 от Допълнителните разпоредби на ЗУО.

(3) От своя страна батериите и акумулаторите биват:

1. автомобилна батерия и акумулатор – е батерия или акумулатор, използвани за запалване на моторни превозни средства и светлини на моторни превозни средства;

2. портативна батерия или акумулатор е всяка батерия, батерия тип ,,копче“, пакет батерии или акумулатори, които са запечатани, могат да се носят на ръка и не са индустриални или автомобилни.

3. индустриална батерия или акумулатор е батерия или акумулатор, проектирани изключително за промишлени или други професионални приложения, като например в търговски и обществени сгради, за резервно захранване или задвижваща сила, в електрически превозни средства и др..
Чл. 39 (1) Кметът на Общината:

1. организира дейностите по разделно събиране на портативни и автомобилни НУБА и/или оказва съдействие на организациите за оползотворяване на НУБА в т.ч. определя местата за предаване на портативни и автомобилни НУБА;

2. организира изпълнението на задълженията си за участие в системите за разделно събиране на портативни и автомобилни НУБА по чл. 19, ал. 3, т. 7 от ЗУО, като сключва договори с:

а) организации по оползотворяване на НУБА, притежаващи разрешение, издадено по реда на глава пета, раздел III от ЗУО и/или;

б) други лица, притежаващи разрешение или регистрационен документ, издаден по реда на глава пета, раздели I и II от ЗУО за извършване на дейности по събиране, транспортиране, рециклиране и/или оползотворяване на НУБА на територията на съответната община и/или комплексно разрешително, издадено по реда на глава седма, раздел II от ЗООС.

(2) С договорите по ал. 1, т. 2 се определят най-малко:

1. изискванията към системата за разделно събиране на портативни и автомобилни НУБА от домакинствата, в т.ч. обслужвано население, брой и разположение на съдовете, честота на обслужване;

2. задълженията за контрол по спазване на изискванията за разделно събиране на портативни и автомобилни НУБА на територията на съответната община;

3. задълженията и начинът за предоставяне на информация на гражданите на съответната община по прилагане на системата за разделно събиране на портативни и автомобилни НУБА, провеждане на образователни и информационни кампании и работа с обществеността;

4. задължение за предоставяне в определен срок, най-малко веднъж годишно на информация за разделно събраните портативни и автомобилни НУБА на територията на общината.

Чл. 40 (1) При определянето на броя и разположението на местата за поставяне на съдовете за събиране на портативни НУБА се отчита броят на жителите в общината, като се осигурява най-малко едно място за поставяне на съдове – на 1000 жители.

(2) При определянето на броя и разположението на местата за поставяне на съдовете за събиране на автомобилни НУБА се отчита броят на жителите в общината, като се осигурява най-малко едно място за поставяне на съдове – на 5000 жители.

(3) Местата за разполагане на съдовете за събиране на портативни и/или автомобилни НУБА по чл. 40, ал. 1 и ал. 2, включват и местата за продажба на батерии и акумулатори.

Чл. 41 (1) Лицата, извършващи дейности по третиране на НУБА, трябва да притежават: 

1. разрешение, издадено по реда на глава пета, раздел I от ЗУО, или

2. комплексно разрешително, издадено по реда на глава седма, раздел II от ЗООС.

(2) Лицата, извършващи дейности по събиране и транспортиране на НУБА по смисъла на параграф 1, т. 41 и 43 от Допълнителните разпоредби на ЗУО, включително в случаите по чл. 30, ал. 1, т. 1, буква ,,а“, трябва да притежават регистрационен документ, издаден по реда на глава пета, раздел II от ЗУО.

(3) За дейностите по чл. 30, ал. 1, т. 1, буква ,,б“ от Наредба за батерии и акумулатори и негодни за употреба батерии и акумулатори, за портативни НУБА, както и за дейностите по обратно приемане на територията на търговски обекти на НУБА не се изисква документ по чл. 35 от ЗУО.

Чл. 42 В случай, че в съответното населено място не е организирана система за събиране чрез специално оборудвани превозни средства от местата, в които се образуват негодни за употреба портативни и/или автомобилни батерии и акумулатори, крайните потребители са длъжни да ги предават в местата за събиране по чл. 30, ал. 1, т. 1, буква ,,б“ от Наредба за батерии и акумулатори и негодни за употреба батерии и акумулатори.

Чл. 43 Забранява се:
1. изхвърлянето на НУБА в съдове за битови отпадъци;

2. предварителното съхраняване и съхраняване на НУБА в открити складове без навес;

3. нерегламентираното изхвърляне и/или изливане на електролит от НУБА;

4. събирането и съхраняването на автомобилни НУБА без електролит, освен в случаите, когато те са били повредени по независещи от лицето, извършващо събирането причини и не надвишават 5 на сто от общото количество събрани батерии и акумулатори на една площадка за съхраняване;

5. изискването по т. 4 не се отнася за случаите, когато батериите и акумулаторите са постъпили на площадката за съхраняване от внос или превоз на отпадъци към Република България, извършени съгласно изискванията на Регламент (ЕО) № 1013/2006;

6. депонирането и/или изгарянето на автомобилни и индустриални НУБА, както и на части или материали от тях, които могат да бъдат рециклирани и/или оползотворени по друг начин;

7. депонирането и/или изгарянето на портативни НУБА, съдържащи живак, кадмий и олово;

8. събирането и съхраняването на портативни и/или автомобилни НУБА в съдове, които не са затворени и не са специализирани, както и тези, които не отговарят на следните изисквания:

а) да бъдат устойчиви спрямо веществата, съдържащи се в батериите и акумулаторите, и материалът, от който са изработени, да не взаимодейства с тях;

б) да осигуряват вентилация на въздух;

в) да бъдат обозначени с надпис ,,Негодни за употреба батерии и акумулатори.

РАЗДЕЛ ДЕВЕТ
ОРГАНИЗАЦИЯ НА ДЕЙНОСТИТЕ ПО ТРЕТИРАНЕ НА ОТРАБОТЕНИ МОТОРНИ МАСЛА
Чл. 44 Моторни масла са масла за бензинови и дизелови двигатели, както и за газотурбинни двигатели, в т.ч. за:

1. товарни и лекотоварни автомобили;

2. леки автомобили;

3. авиационни бутални двигатели;

4. корабни двигатели.

Чл. 45 (1) Кметът на общината:

1. определя местата за смяна на отработени моторни масла на територията на общината, без да възпрепятства дейността на лицата, сключили договор с организация по оползотворяване и/или на лицата, които изпълняват задълженията си индивидуално, и информира обществеността за местоположението им и за условията за приемане на отработените масла;

2. съдейства за извършване на дейностите по събиране и съхраняване на излезли от употреба масла и предаването им за оползотворяване или обезвреждане.

(2) Кметът на общината извършва дейностите по ал. 1 в следните случаи:

1. по т. 1 – когато местата за смяна на отработени моторни масла са разположени върху общински имот, и

2. по т. 2 – когато има сключен договор за извършване на дейностите по събиране на отработени масла и предаването им на инсталации за оползотворяване и/или обезвреждане с:

а) организации по оползотворяване на отработени масла;

б) лица, които пускат на пазара масла и изпълняват задълженията си индивидуално;

в) други лица, притежаващи разрешение или регистрационен документ, издаден по реда на глава пета, раздел I и II от ЗУО, за извършване на дейности по събиране, транспортиране, регенериране и/или оползотворяване на отработени масла и/или комплексно разрешително, издадено по реда на глава седма, раздел II от ЗООС.

Чл. 46 Лицата, които извършват продажба на масла на крайните потребители, предназначени за употреба на МПС, са длъжни да осигурят безплатно на крайния потребител информация, поставена на видно място на територията на обекта, относно местата за смяна на маслата след употребата им и възможните опасности за здравето и риска за околната среда при неправилно манипулиране.

Чл. 47 Забранява се:

1. изоставянето, изхвърлянето или друга форма на нерегламентирано обезвреждане на отработени масла;

2. изхвърлянето на отработени масла в повърхностни и подземни води, в териториалното море, както и в канализационните системи;

3. съхраняването на отработени масла по начин, водещ до замърсяване на почвата;

4. третирането, включително изгарянето на отработени масла по начин, водещ до превишаване на установените норми за допустими емисии на вредни вещества в атмосферния въздух и/или в инсталации, неотговарящи на изискванията на ЗУО;

5. нерегламентираното изхвърляне на отпадъците, образувани от извършването на дейности по третиране и транспортиране на отработени масла;

6. предаването на отработени масла на лица, които не притежават документ по чл. 35 от ЗУО;

7. смесването на отработени масла с други отпадъци, както и смесването на отработени масла с различни характеристики, което ще възпрепятства тяхното оползотворяване, освен в случаите, когато това е технически неизпълнимо и икономически неприложимо;

8. смесването на отработени масла с горива, охлаждащи течности, спирачна течност, разтворители и други вещества и материали;

9. изхвърлянето на отработени масла в съдове за събиране на битови отпадъци;

10. извършването на смяна на отработени масла на места, които не са оборудвани за целта и в съдове, неотговарящи на нормативните изисквания;

11. депонирането на отработени масла;

12. нерегламентираното третиране и транспортиране на отработени масла;

13. смяната, съхраняването и/или изхвърлянето на отработени масла  и други опасни вещества, водещи до замърсяване на почвата, зелените площи, улични платна, тротоари и др..
Чл. 48 Местата за смяна на отработени масла, площадките за предварително съхраняване, събирателните пунктове, както и приемателните резервоари и съдове за събиране, включително разделното, и съхраняване на отработени масла, трябва да отговарят на изискванията на чл. 25 и чл. 26 от Наредба за отработените масла и отпадъчните нефтопродукти.

РАЗДЕЛ ДЕСЕТ
ОРГАНИЗАЦИЯ НА ДЕЙНОСТИТЕ ПО ТРЕТИРАНЕ НА ИЗЛЕЗЛИ ОТ УПОТРЕБА ГУМИ

Чл. 49 Излезли от употреба гуми /ИУГ/ са всякакъв вид гуми, които попадат в обхвата на Наредбата за изискванията за третиране на ИУГ и отговарят на определението за ,,отпадък“  по смисъла на параграф 1, т. 17 от ДР на ЗУО.

Чл. 50 (1) Кметът на общината:

1. определя местата за събиране на ИУГ на територията на общината, без да възпрепятства дейността на лицата, сключили договор с организация по оползотворяване, и/или на лицата изпълняващи задълженията си индивидуално, и информира обществеността за местоположението им и условията за приемане на ИУГ.

2. съдейства за извършване на дейностите по събиране и съхраняване на ИУГ и предаването им за оползотворяване или обезвреждане.

(2) Кметът на общината извършва дейностите по ал. 1 в следните случаи:

1. по т. 1 – когато местата за събиране на ИУГ са разположени върху общински имот, и

2. по т. 2 – когато има сключен договор за извършване на дейностите по събиране и съхраняване на ИУГ и предаването им за оползотворяване или обезвреждане с:

а) организация по оползотворяване на ИУГ;

б) лицата, изпълнявщи задълженията си по Наредба за изискванията за третиране на ИУГ индивидуално, които пускат гуми на пазара.

(3) За извършване на дейностите по ал. 1, т. 2 кметът на общината сключва договори с лица, извършващи дейности по събиране, съхраняване, транспортиране, оползотворяване или обезвреждане на ИУГ, които притежават съответния документ по чл. 35 от ЗУО.

Чл. 51 (1) Събирането и/или съхраняването на ИУГ се извършва на площадки за събиране и/или съхраняване на ИУГ, обособени самостоятелно, или като част от площадките, на които са разположени съоръжения и инсталации за оползотворяване или обезвреждане на ИУГ.

(2) Събирането и/или съхраняването на ИУГ може да се извършва и в местата, където те се образуват, включително в:

1. местата за смяна на гуми;

2. местата за продажба на гуми.

(3) За местата по ал. 2 не се изисква документ по чл. 50, ал.3.

Чл. 52 Местата за смяна на гуми, площадките за съхраняване и събирателните пунктове за ИУГ по чл. 51 трябва да се проектират, изграждат, преустройват, реконструират и модернизират съгласно изискванията за строително-технически правила и норми за осигуряване на безопасност при пожар, както и всяко друго приложимо законодателство.

Чл. 53 Дейностите по оползотворяване или обезвреждане на ИУГ да се извършват в съответствие със ЗУО и подзаконовите нормативни актове по прилагането му с цел предотвратяване на възможните вредни въздействия върху човешкото здраве и околната среда.

Чл. 54 Изгарянето и съвместното изгаряне на ИУГ се извършва в съответствие с изискванията на Наредба № 6/2004г. за условията и изискванията за изграждането и експлоатацията на инсталации за изгаряне и инсталации за съвместно изгаряне на отпадъци.

Чл. 55 Забранява се:
1. изоставянето, нерегламентираното изхвърляне или друга форма на неконтролирано обезвреждане на ИУГ;

2. изгарянето на ИУГ с изключение на случаите, в които лицата притежават съответното разрешение по чл. 35 от ЗУО;

3. депонирането на цели и нарязани ИУГ с изключение на велосипедни гуми и гуми с външен диаметър, по-голям от 1400 мм.;

4. предаването на ИУГ за третиране и транспортиране на лица, които не отговарят на условията по чл. 50, ал. 3.
РАЗДЕЛ ЕДИНАДЕСЕТ
ОРГАНИЗАЦИЯ НА ДЕЙНОСТИТЕ ПО ТРЕТИРАНЕ НА ИЗЛЕЗЛИ ОТ УПОТРЕБА МОТОРНИ ПРЕВОЗНИ СРЕДСТВА

Чл. 56 (1) „Излязло от употреба моторно превозно средство“ е отпадък по смисъла на § 1, т. 17 от допълнителните разпоредби (ДР) на ЗУО, в т.ч.:

1. моторно превозно средство с прекратена регистрация, за което има изрично писмено уведомление от лицензиран застраховател, съгласно чл. 18а, ал. 2, т. 1 от Наредба № I-45 от 2000 г.; 
2. моторно превозно средство, на което не е заверен знакът за технически преглед съгласно чл. 32д от Наредба № I-45 от 2000 г. или съгласно чл. 38 от Наредба № Н-32 от 2011 г. за повече от две години от определената му дата за следващ преглед за проверка на техническата му изправност, в случай, че то се намира върху държавна или общинска собственост;

3. изоставено регистрирано МПС.
(2) „Изоставено регистрирано МПС“ по смисъла на § 6, т. 45 от ДР на ЗДП - ИУМПС, което се намира върху имот - държавна или общинска собственост, изоставено е от собственика си и той не се яви пред компетентните органи в тримесечен срок от уведомяването му по надлежния ред.
Чл. 57 (1) Кметът на общината определя местата по чл. 19, ал.3, т.7 от ЗУО на територията на общината за предаване на ИУМПС.

(2) Кметът на общината извършва дейността по ал. 1, като сключва договор със:

1. организация по оползотворяване на ИУМПС;

2. лица, които изпълняват задълженията си индивидуално.

(3) Дейностите по събиране и транспортиране, и по третиране на ИУМПС се извършват от лица, притежаващи документ по чл. 35 от ЗУО.

(4) Собствениците на ИУМПС са длъжни да ги предават на площадки за събиране и съхраняване или в центрове за разкомплектуване.

(5) Кметът на общината, съгласувано с РУП – Царево, назначава комисия в следния състав: служители на ,,КАТ“ – Царево, ,,РУП“ – Царево и експерти /екоинспектори/ от общинска администрация.

1. Комисията установява:

а) наличието на ИУМПС, в т.ч. лодки, паркирани и/или изоставени в имоти общинска собственост /тротоари, улици, площади, зелени площи, междублокови пространства и др./ ;

б) техните собственици;

2. Представител от комисията съставя Констативен протокол с предписания на собственика на ИУМПС, в т.ч. и лодки, паркирани и/или изоставени в имоти общинска собственост, и определя срок за преместването им.

3. При неизпълнение на предписанията на нарушителя се съставя АУАН.

Чл. 58 Забранява се:

1. предаването на ИУМПС или на отпадъци от МПС по начин различен, от предвидения в настоящата наредба;

2. предаването на ИУМПС на лица, които не притежават разрешение по чл. 67 от ЗУО, или комплексно разрешително, издадено по реда на Глава Седма, Раздел II от Закона за опазване на околната среда;

3. нерегламентираното паркиране и изоставяне на МПС или ИУМПС в имоти общинска собственост.

РАЗДЕЛ ДВАНАДЕСЕТ
АДМИНИСТРАТИВНОНАКАЗАТЕЛНИ РАЗПОРЕДБИ

Чл. 59 (Изм. с Реш. № 469/ Прот. № 25/05.09.2025г.) (1) Наказва се с глоба от 300 лв./153.39 € до 1000 лв./511.31 € физическо лице, което:

1. изхвърля отпадъци на неразрешени за това места;

2. предава отпадъци на лица, които не притежават разрешение, комплексно разрешително или регистрационен документ по чл. 35 в случаите, когато такива се изискват;

3. не предаде излязло от употреба моторно превозно средство на площадки за съхраняване или в центрове за разкомплектуване;

4. изхвърля масово разпространени отпадъци обозначени с маркировка за разделно събиране в контейнери за смесени битови отпадъци и в съдове за събиране на отпадъци, поставени в имоти - публична държавна или общинска собственост, или ги смесва с други материали или отпадъци по начин, затрудняващ тяхното последващо рециклиране или оползотворяване, когато в конкретното населено място е създадена система за разделно събиране на съответните масово разпространени отпадъци;

5. не изпълнява разпоредбите за повторна употреба, рециклиране и оползотворяване на строителни отпадъци;

6. изхвърля битови отпадъци в съдове за разделно събиране.

(2) (Изм. с Реш. № 469/ Прот. № 25/05.09.2025г.) За явно маловажни случаи на административни нарушения по ал. 1, т. 1-6, установени при извършването им, овластените за това органи налагат на местонарушението глоби в размер от 10 лв./5.11 € до 50 лв./25.57 € срещу издаване на фиш по реда на Закона за административните нарушения и наказания.

(3) (Изм. с Реш. № 469/ Прот. № 25/05.09.2025г.) Наказва се с глоба от 2000 лв./1022.61 € до 3500 лв./1789.58 € физическо лице, което нерегламентирано изгаря или извършва друга форма на нерегламентирано третиране на отпадъци.
Чл. 60 (Изм. с Реш. № 469/ Прот. № 25/05.09.2025г.) (1) Наказва се с имуществена санкция в размер от 1400 лв./715.83 € до 4000 лв./ 2045.23 € едноличен търговец или юридическо лице, което: 
1.  изхвърля неопасни отпадъци на неразрешени за това места;
2.  нерегламентирано изгаря или извършва друга форма на нерегламентирано третиране на неопасни отпадъци.

(2) (Изм. с Реш. № 469/ Прот. № 25/05.09.2025г.) Наказва се с имуществена санкция в размер от 10 000 лв./ 5113.13 € до 25 000 лв./ 12 782.83 € едноличен търговец или юридическо лице, което:

1. изхвърля опасни отпадъци на неразрешени за това места;
2.нерегламентирано изгаря или извършва друга форма на нерегламентирано третиране на опасни отпадъци.

Чл. 61 (Изм. с Реш. № 469/ Прот. № 25/05.09.2025г.)  (1) Наказва се с имуществена санкция в размер от 3 000 лв./ 1533.92 € до 5000 лв./ 2556.54 € едноличен търговец или юридическо лице, което:

1. нарушава разпоредбите относно събирането, включително разделното, съхраняването, транспортирането или третирането на битови или строителни отпадъци;

2. нарушава изискванията за разделно събиране, транспортиране или третиране на отпадъци според вида, свойствата и съвместимостта на отпадъка.
(2) (Изм. с Реш. № 469/ Прот. № 25/05.09.2025г.) Наказва се с имуществена санкция в размер от 7 000  лв./3579.15 € до 10 000 лв./5113.07 € едноличен търговец или юридическо лице, което:

1. събира, транспортира и/или третира отпадъци без разрешение или регистрационен документ съгласно чл. 35 от ЗУО, когато такъв се изисква;

2. не изпълнява условията, определени в разрешението по чл. 35 от ЗУО.
Чл. 62 (Изм. с Реш. № 469/ Прот. № 25/05.09.2025г.) (1) Наказва се с имуществена санкция в размер от 3 000  лв./1533.92 € до 10 000 лв./5113.07 € едноличен търговец или юридическо лице, което:

1. не предприема необходимите мерки за осигуряване на разделно събиране и третиране на НУБА, образувани от пусканите на пазара от него батерии и акумулатори;

2. поставя НУБА в съдове за битови отпадъци или ги смесва с други отпадъци;

3. изхвърля негодни за употреба акумулатори на неразрешени за това места и/или излива електролит от тях.

Чл. 63 (Изм. с Реш. № 469/ Прот. № 25/05.09.2025г.)  (1) Наказва се с имуществена санкция в размер от 3 000  лв./1533.92 € до 10 000 лв./5113.07 € едноличен търговец или юридическо лице, което:

1. не предприема необходимите мерки за осигуряване на разделно събиране и третиране на ИУЕЕО, образувано от пусканото на пазара от него ЕЕО;

2. поставя ИУЕЕО в съдове за битови отпадъци или ги смесва с други отпадъци;

Чл. 64 (Изм. с Реш. № 469/ Прот. № 25/05.09.2025г.)  (1) Наказва се с имуществена санкция в размер от 3 000  лв./1533.92 € до 10 000 лв./5113.07 € едноличен търговец или юридическо лице, което:

1. извършва дейности по събиране, съхраняване, разкомплектуване, оползотворяване и/или обезвреждане на ИУМПС, компоненти и материали от тях на неразрешени за това места или на площадки, неотговарящи на изискванията на Закон за управление на отпадъците и подзаконовите нормативни актове към него;

 (2) (Изм. с Реш. № 469/ Прот. № 25/05.09.2025г.)  Наказва се с имуществена санкция в размер от 3 000  лв./1533.92 € до 10 000 лв./5113.07 € едноличен търговец или юридическо лице, което извършва дейности по събиране, съхраняване, оползотворяване и/или обезвреждане на ИУГ на неразрешени за това места или на площадки, неотговарящи на изискванията на ЗУО и подзаконовите нормативни актове към него.

(3) (Изм. с Реш. № 469/ Прот. № 25/05.09.2025г.)  Наказва се с имуществена санкция в размер от 3 000  лв./1533.92 € до 10 000 лв./5113.07 € едноличен търговец или юридическо лице, което:

1. извършва смяна на отработени масла на места, които не са оборудвани за целта, или в съдове, неотговарящи на изискванията;

2. извършва продажба на масла и не е осигурило информация на видно място на територията на обекта относно местата за смяна на маслата.

Чл. 65 (Изм. с Реш. № 469/ Прот. № 25/05.09.2025г.)  (1) Наказва се с имуществена санкция в размер от 5 000 лв./ 2556.54 € до 10 000 лв./5113.07 € едноличен търговец или юридическо лице, което възложи или извършва строителни или монтажни работи или премахване на строежи без наличие на план за управление на строителни отпадъци, в случаите когато такъв се изисква.
Чл. 66 За неизпълнение на предписание на физическите лица се налага глоба в размер от 2 000 лв./ 1022.61 € до 10 000 лв./5113.07 €, а на юридическите лица имуществена санкция в размер от 5 000 лв./ 2556.54 € до 20 000 лв./10226.14 €.

Чл. 67 (Обявен за нищожен съгл. съд. реш. № 313 от 27.02.2020 год. по адм. д. № 2559/2019 на Административен съд Бургас) За всяко друго нарушение, различно от посочените в чл. 59 – чл. 66, физическите лица се наказват с глоба в размер от 300 лв. до 1000 лв., а едноличните търговци и юридическите лица  с имуществена санкция в размер от 2000 лв. до 4000 лв..
ПРЕХОДНИ И ЗАКЛЮЧИТЕЛНИ РАЗПОРЕДБИ

§ 1. Настоящата наредба отменя Наредба за управление на отпадъците на територията на Община Царево, приета с Решение № 336/Протокол № 28/18.09.2009 год..
§ 2. Наредбата се приема на основание чл. 21, ал. 2 от Закона за местното самоуправление и местната администрация /ЗМСМА/ във връзка с чл. 22 от ЗУО.
§ 3. Наредбата е приета с Решение № 437 на Общински съвет Царево, по т. 5от Протокол № 28 /.13.02.2014 год...2014 година.

§ 4. Наредбата влиза в сила след изтичане на законовия срок за осъществяване на контрол от Областния управител на Област Бургас, с изключение на чл. 26, ал. 3 и ал. 6 и чл. 27, ал. 1, които влизат в сила на 13.07.2014 год..

§ 5. Изпълнението на наредбата се възлага на Кмета на Община Царево и на упълномощените длъжностни лица от общинска администрация. 

 

ПРЕХОДНИ И ЗАКЛЮЧИТЕЛНИ РАЗПОРЕДБИ

КЪМ НАРЕДБАТА ЗА ИЗМЕНЕНИЕ И ДОПЪЛНЕНИЕ НА
НАРЕДБАТА ЗА УПРАВЛЕНИЕ НА ОТПАДЪЦИТЕ,
приета с Реш. № 469/ Прот. № 25/05.09.2025г. 

на Общински съвет Царево
§1. Измененията на размерите на глобите и имуществените санкции, посочени в евро, влизат в сила от датата, определена в Решение на Съвета на Европейския съюз за приемането на еврото от Република България, прието в съответствие с чл. 140, параграф 2 от Договора за функционирането на Европейския съюз и Регламент на Съвета на Европейския съюз, приет в съответствие с чл. 140, параграф 3 от Договора за функционирането на Европейския съюз. Официалният валутен курс на лева към еврото е неотменимо фиксираният валутен курс на лева към еврото, определен в Регламент на Съвета, приет в съответствие с чл. 140, параграф 3 от Договора за функционирането на Европейския съюз. 
Размерите на глобите и имуществените санкции, посочени в евро, влизат в сила от датата, определена в Решение на Съвета на Европейския съюз, като от тази дата същите, посочени в лева, отпадат.
§2. Наредбата влиза в сила в тридневен срок от публикуването й.
                                                     Приложение № 1 към чл. 20, ал. 1 и ал. 2

По образец, съгласно приложение 1 от настоящата Наредба

РАЗРЕШЕНИЕ ЗА ДВИЖЕНИЕ И ДЕПОНИРАНЕ НА ЗЕМНИ МАСИ

№ ............./.............. г., валидно до .................. г.

НА  ОСНОВАНИЕ ЧЛ. 20, АЛ.1, АЛ.2 И АЛ. 3 ОТ НАРЕДБА ЗА УПРАВЛЕНИЕ НА ОТПАДЪЦИТЕ

РАЗРЕШАВАМ:

НА..............................................................................................................................................................

ЕГН/БУЛСТАТ........................................., ОТ ГР./С............................................................................
Ж.К./УЛ.......................................................№..................., ВХ................., БЛ..........ЕТ.......................
ДА ЗАПОЧНЕ ИЗКОПНИ РАБОТИ НА ОБЕКТ............................................................................
....................................................................................................................................................................
В ПИ №............................/УПИ.............., КВ..........., ПО ПЛАНА НА ГР./С....................................
С ОДОБРЕН ПРОЕКТ И ИЗДАДЕНО РАЗРЕШЕНИЕ ЗА СТРОЕЖ №........./..........................
ИЗЛИШНИТЕ ЗЕМНИ МАСИ ОТ ОБЕКТА ДА СЕ ИЗВОЗВАТ, КАКТО СЛЕДВА:

- ХУМУС НА ОБЕКТА.................КУБ.М. НА ДЕПО.......................................................................

- МЪРТВИЦА/ОКОЛНА МАСА................КУБ.М. НА ДЕПО........................................................
МАРШРУТ ЗА ИЗВОЗВАНЕ НА ИЗКОПНИТЕ КОЛИЧЕСТВА:..............................................
............................................................................................................................................................................................................................................................................................................................................................................................................................................................................................................
КОЛИЧЕСТВАТА ЗЕМНИ МАСИ СЕ ОПРЕДЕЛЯТ ОТ ТЕХНИЧЕСКО ЛИЦЕ КЪМ ОБЩИНА ЦАРЕВО. СЛУЖИТЕЛ КЪМ ОТДЕЛ ,,ЕКОЛОГИЯ’’ КОНТРОЛИРА ИЗВОЗВАНЕТО И МАРШРУТА ДА СЕ ОСЪЩЕСТВЯВА НА ОПРЕДЕЛЕНИТЕ МЕСТА, КАТО ПРИ ОТКЛОНЕНИЕ НАРУШИТЕЛИТЕ СЕ НАКАЗВАТ СЪГЛАСНО НАРЕДБАТА  ЗА УПРАВЛЕНИЕ НА ОТПАДЪЦИТЕ.

ПРЕДИ ЗАПОЧВАНЕ НА ИЗКОПНИТЕ РАБОТИ НА ОБЕКТА, СЛЕДВА ДА СЕ ЗАПЛАТИ ТАКСА В ОБЩИНСКА АДМИНИСТРАЦИЯ –ГР. ЦАРЕВО ЗА........... КУБ.М. ПО ..........ЛВ./КУБ.М., ТАКСА ОТ.................ЛВ. БЕЗ ДДС, КАКТО И ДА ПРЕДСТАВИ СТРОИТЕЛНО РАЗРЕШЕНИЕ ЗА ПРЕДСТОЯЩИТЕ ИЗКОПНИ РАБОТИ.
МЛ. ЕКСПЕРТ ,,ЕКОЛОГИЯ’’...............................

                                /…………………………../

Приложение № 2 към чл. 20, ал.1 и ал. 2

По образец, съгласно приложение 2 от настоящата Наредба

РАЗРЕШЕНИЕ ЗА ДВИЖЕНИЕ И ДЕПОНИРАНЕ НА СТРОИТЕЛНИ ОТПАДЪЦИ
№ ............./.............. г., валидно до .................. г.

НА  ОСНОВАНИЕ ЧЛ. 19, АЛ.1 ОТ ЗАКОН ЗА УПРАВЛЕНИЕ НА ОТПАДЪЦИТЕ,  ЧЛ. 20, АЛ.1, АЛ.2 И АЛ. 3 ОТ НАРЕДБА ЗА УПРАВЛЕНИЕ НА ОТПАДЪЦИТЕ

РАЗРЕШАВАМ:

НА..............................................................................................................................................................

ЕГН/БУЛСТАТ........................................., ОТ ГР./С............................................................................
Ж.К./УЛ.......................................................№..................., ВХ................., БЛ..........ЕТ.......................
ДА ЗАПОЧНЕ ИЗВОЗВАНЕ НА СТРОИТЕЛНИ ОТПАДЪЦИ ОТ ОБЕКТ:............................
........................................................................................................................................НАХОДЯЩ СЕ 
В ПИ №............................/УПИ.............., КВ..........., ПО ПЛАНА НА ГР./С....................................
С ОДОБРЕН ПРОЕКТ И ИЗДАДЕНО РАЗРЕШЕНИЕ ЗА СТРОЕЖ №........./..........................

И ОДОБРЕН ПЛАН ЗА УПРАВЛЕНИЕ НА СТРОИТЕЛНИ ОТПАДЪЦИ..............................

- СТРОИТЕЛНИ ОТПАДЪЦИ НА ОБЕКТА.............КУБ.М. НА ДЕПО....................................
МАРШРУТ ЗА ИЗВОЗВАНЕ НА СТРОИТЕЛНИТЕ ОТПАДЪЦИ:...........................................
............................................................................................................................................................................................................................................................................................................................................................................................................................................................................................................

....................................................................................................................................................................
СЛУЖИТЕЛ КЪМ ОТДЕЛ ,,ЕКОЛОГИЯ’’ КОНТРОЛИРА ИЗВОЗВАНЕТО И МАРШРУТА ДА СЕ ОСЪЩЕСТВЯВА НА ОПРЕДЕЛЕНИТЕ МЕСТА, КАТО ПРИ ОТКЛОНЕНИЕ НАРУШИТЕЛИТЕ СЕ НАКАЗВАТ СЪГЛАСНО НАРЕДБАТА  ЗА УПРАВЛЕНИЕ НА ОТПАДЪЦИТЕ.

ПРЕДИ ЗАПОЧВАНЕ ИЗВОЗВАНЕТО НА СТРОИТЕЛНИТЕ ОТПАДЪЦИ ОТ ОБЕКТА, СЛЕДВА ДА СЕ ЗАПЛАТИ ТАКСА В ОБЩИНСКА АДМИНИСТРАЦИЯ –ГР. ЦАРЕВО ЗА........... КУБ.М. ПО ..........ЛВ./КУБ.М., ТАКСА ОТ.................ЛВ. БЕЗ ДДС.
МЛ. ЕКСПЕРТ ,,ЕКОЛОГИЯ’’...............................

                                /……………………………/

